**НАЦРТ**



РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

**ОПШТИНА ИРИГ**

**СКУПШТИНА ОПШТИНЕ**

**Број:**

**Датум:**

И Р И Г

На основу члана 46. Закона о планирању и изградњи („Сл. гласник РС“ бр. 72/2009,81/2009 - испр., 64/2010 - одлука УС, 24/2011, 121/2012, 42/2013- одлука УС, 50/2013 - одлука УС, 98/2013-одлука УС,132/2014, 145/2014, 83/2018, 31/2019, 37/2019-др. закон, 9/2020, 52/2021 и 52/2023), члана 10. Закона о стратешкој процени утицаја на животну средину („Службени гласник РС“, бр.94/24) и члана 40. Статута Општине Ириг („Сл. лист општина Срема“, број 10/2019), Скупштина општине Ириг, по прибављеном позитивном мишљењу Комисије за планове општине Ириг од 03.10.2025. године, на седници одржаној дана \_\_\_\_\_\_\_\_\_\_\_\_\_\_\_\_\_\_ 2025. године доноси

**ОДЛУКУ О ИЗРАДИ**

**ПЛАНА ДЕТАЉНЕ РЕГУЛАЦИЈЕ**

**СЕВЕРОИСТОЧНОГ ДЕЛА ВИКЕНД ЗОНЕ 5.17 У КО ВРДНИК И КО ЈАЗАК**

**Члан 1.**

Приступа се изради Плана детаљне регулације североисточног дела викенд зоне 5.17 у к.о. Врдник и к.о. Јазак (у даљем тексту: План).

**Члан 2.**

Овом одлуком утврђује се оквирна граница обухвата Плана, а коначна граница обухвата Плана ће се дефинисати Нацртом Плана.

Оквирном границом обухвата Плана обухваћено је подручје дела викенд зоне 5.17 у к.о. Врдник и к.о. Јазак које је на западу, северу и истоку ограничено границом Националног парка „Фрушка гора.

Граница почиње од тромеђе катастарских парцела 1000/2, 993/17 и 993/15 у к.о. Јазак. Одатле прати на север, затим исток, па југ границу Националног парка „Фрушка гора прелазећи из к.о Јазак у к.о. Врдник. Граница затим у к.о. Врдник, на југоисточној страни обухвата Плана, иде јужном границом катастарске парцеле број 3989, затим источном страном катастарске парцеле број 7163, до тромеђе катастарских парцела бр. 1133, 1132 и 7163, где скреће према западу секући катастарску парцелу број 7163. Граница затим иде источном и северном страном катастарске парцеле број 3987/1, где се затим пружа ка западу, северним границама катастарских парцела бр. 4008/1, 4011, све у к.о. Врдник, где прелази у к.о Јазак. Граница даље наставља на запад пратећи прво источну границу катастарске парцеле број 999, а затим и југозападну границу катастарских парцела бр. 999 и 993/17 у к.о. Јазак, где долази до почетне тачке описа границе обухвата Плана.

Предметна локација Плана се налази у катастарској општини Врдник и Јазак.

Укупна површина подручја обухваћеног оквирном границом обухвата Плана износи око 15,8 ha.

Графички приказ границе обухвата планског подручја је саставни део ове Одлуке.

**Члан 3.**

Изради Плана приступа се на основу Закона о планирању и изградњи, Правилника о садржини, начину и поступку израде докумената просторног и урбанистичког планирања („Сл. гласник РС“, бр. 32/2019 и 47/2025) и Просторног плана општине Ириг („Сл. лист општина Срема“, бр. 31/2021 и 38/2021-исправка, 38/22-исправка, 29/23-исправка).

**Члан 4.**

Принципи планирања, засновани су на стратегији развоја и смерницама из Просторног плана општине Ириг. Планирање, коришћење и уређење простора засновано је на принципу функционалности, рационалности и одрживом развоју са нагласком на тражење најоптималнијег решења за уређење овог дела зоне кућа за одмор у к.о. Врдник и к.о. Јазак, са дефинисањем саобраћајница, рационалном и одрживом коришћењу грађевинског земљишта, заштити и одрживом коришћењу природних и непокретних културних добара и заштити животне средине.

**Члан 5.**

Визија израде Плана је усклађивање планираних садржаја са потенцијалима и ограничењима у простору на начин који би омогућио одрживост планског решења, као и економску, еколошку и социјалну оправданост планираних садржаја.

Циљ израде Плана детаљне регулације је дефинисање правила за уређење и изградњу овог дела зоне кућа за одмор, утврђивање регулације јавних површина саобраћајница и услова прикључења на комуналну инфраструктуру, као и стварање планског основа за дефинисање компатибилних намена, израду пројектно-техничке документације за реализацију и афирмацију предметног дела викенд зоне.

**Члан 6.**

Концептуални оквир планирања, коришћења, уређења и заштите планског подручја засниваће се на оптималном коришћењу постојећих потенцијала и уважавању постојећих ограничења подручја, а у складу са новим захтевима и потребама корисника простора, уз дефинисање намене површина и мера на заштити простора.

Овим Планом обухваћен је део грађевинског земљишта изван грађевинског подручја насеља у к.о. Врдник и к.о. Јазак.

**Члан 7.**

Ефективан рок за израду Нацрта Плана је 4 (четири) месеца, од дана достављања Заводу: програмског задатка, одговарајућих геодетских подлога, извештаја о обављеном раном јавном увиду и прибављања услова од надлежних органа и организација.

**Члан 8.**

Носилац израде Плана детаљне регулације је Служба за имовинско правне послове и урбанизам Општинске управе општине Ириг.

Средства за израду Плана обезбедиће Инвеститор, Ђорђе Томић, ул. Радничка 17, 21000 Нови Сад.

**Члан 9.**

Јавни увид обавиће се излагањем Нацрта Плана, у трајању од 30 дана, у згради општине Ириг, Војводе Путника број 1, као и на интернет страници општине Ириг: [www.irig.rs](http://www.irig.rs).

Излагање Плана на јавни увид оглашава се у дневном листу и локалном листу, као и у електронском односно дигиталном облику на интернет страници органа надлежног за излагање нацрта планског документа на јавни увид (подаци о времену, месту и начину на који заинтересована правна и физичка лица могу доставити примедбе на План, као и друге информације које су од значаја за јавни увид).

**Члан 10.**

Саставни део Одлуке је и Одлука да се не спроводи поступак стратешке процене утицаја Плана детаљне регулације североисточног дела викенд зоне 5.17 у к.о. Врдник и к.о. Јазак на животну средину, коју је донело Одељења за просторно планирање, урбанизам, грађевинске и имовинско правне послове, бр. \_\_\_\_\_ од \_\_\_\_\_\_ 2025. године.

**Члан 11.**

За План није потребна израда Студије заштите непокретног културног добра, а све на основу Мишљење Завода за заштиту споменика културе, Сремска Митровица бр. \_\_\_\_\_\_\_\_\_\_ од \_\_\_\_\_\_\_ 2025. године и исто се уз Одлуку објављује у Службеном листу општина Срема.

**Члан 12.**

По доношењу Одлуке о изради Плана приступа се изради Елабората у почетној фази израде Плана, за потребе излагања на Рани јавни увид и прибављања услова и података за потребе израде Нацрта Плана од имаоца јавних овлашћења у чијој је надлежности њихово издавање за посматрано подручје.

У поступку оглашавања раног јавног увида, Носилац израде Плана - орган надлежан за послове урбанизма општине Ириг, организоваће упознавање јавности са општим циљевима и сврхом израде Плана, могућим решењима за развој просторне целине, као и ефектима планирања. Рани јавни увид оглашава се у средствима јавног информисања и у електронском облику на интернет страници јединице локалне самоуправе и на интернет страници доносиоца плана и траје 15 дана. Рани јавни увид почиње даном оглашавања.

Након завршеног поступка раног јавног увида приступа се изради Нацрта Плана. По обављеној стручној контроли, поступку јавног увида и прибављању неопходних сагласности и мишљења на Нацрт Плана, исти се упућује Скупштини општине Ириг на доношење.

**Члан 13.**

План ће бити сачињен у аналогном облику ради потписивања, оверавања и архивирања и дигиталном облику, а број примерака ће бити регулисан одлуком о доношењу Плана.

**Члан 14.**

Ова Одлука ступа на снагу осмог дана од дана објављивања у „Службеном листу општина Срема“.

**ПРЕДСЕДНИК**

**Томислав Станојчев**

